Kaņautu pilskalns

Kaņautu pilskalns atrodas Dienvidkurzemes novada Kalvenes pagastā.

Pilskalnu LIDAR kartēs ievērojis un par to 2021. gada 5. jūlijā informējis senvēstures entuziasts Atis Blūms. Vieta apsekota .

Alokstes upīte savā augštecē vietām veido stāvus krastus. Viena šāda upes veidota padziļa grava ir uz ziemeļrietumiem no Tīdu ezera, uz austrumiem no Kalvenes—Pērbones ceļa, netālu no kādreizējo Kaņautu māju vietas. Te Alokstes gravai no kreisās puses pieslēdzas kāda mazāka ūdenstece, kas jaunākos laikos ir izgrāvjota. Starp Aloksti un šo gravu izveidojusies plašāka zemes mēle, kura platāka ir tuvāk abu ūdensteču sadurei. Zemes mēle tās augstākajā vietā ir norobežota ar puslokveida aprakumu; pret Alokstes upi, kur tās gravas nogāze jau no dabas ir pietiekoši stāva, ap 10 m augsta, aprakums nav veidots; tas izbeidzas līdz ar upītes stāvās gravas malu. Aprakums ziemeļrietumu, rietumu un dienvidrietumu pusē ir ap 2 m augsts, zem tā izveidota pāris metrus plata izlīdzināta terase, kas ziemeļrietumu pusē jau ir vairāk par 10 m plata. Virzienā uz dienvidiem terase sašaurinās līdz 5—6 m platumam. Dienvidu un dienvidaustrumu pusē aprakums pieaug līdz 3 m augstumam, aprakuma pakājē ir nepilnu metru dziļš grāvis. Skatoties no plakuma puses, te sākumā ir ap 3 m augsts aprakums, tad nepilnu metru dziļš grāvis, tā priekšā 5—6 m plata vaļņveidīga terase, savukārt tās priekšā ir neizteikts grāvis.

Pilskalna plakums, iespējams, jau pirms cilvēka darbības ir bijis līdzens ar minimālu izvelbumu un tā izlīdzināšana nav bijusi nepieciešama. Plakuma caurmērs skaitot no aprakuma malas ziemeļrietumu-dienvidaustrumu virzienā — 50 m, savukārt ziemeļaustrumu—dienvidrietumu virzienā — ap 30 m. Zemes sastāvs plakumā — gaiša smilts, kultūrslānis ne plakumā, ne terasē, ne nogāzēs nav jūtams.

Kaņautu pilskalna mākslīgā pārveidojuma pazīmes nerada šaubas, tomēr kultūrslāņa trūkums liedz plašāk spriest par vietas kādreizējo nozīmi. Kādā Pirmā pasaules kara laika kartē Kaņautu pilskalna vietā ir likts nosaukums “Pilskalns”.

 Atsauces 

 Ārējās saites 

 Kaņautu pilskalns

Kategorija:Pilskalni Kurzemē
Kategorija:Kalvenes pagasts
Kategorija:Arheoloģiskie pieminekļi Latvijā